钦定古今图书集成/理学汇编/文学典/第044卷 > 李琰之
## 钦定古今图书集成/理学汇编/文学典/第044卷 > 李琰之

按《魏书》本传，“琰之字景珍，小字默蠡，陇西狄道人，司
空韶之族弟。早有盛名，时人号曰神童。从父司空冲
雅所叹异，每曰：‘兴吾宗者，其此儿乎’！”恒资给所须，爱同己子。弱冠举秀才，不行。曾游河内北山，便欲有隐
遁意。会彭城王勰辟为行台参军，苦相敦引。寻为侍
中李彪启兼著作郎，修撰国史，稍迁国子博士，领尚
书仪曹郎中，转中书侍郎、司农少卿、黄门郎，修国史，
迁国子祭酒，转秘书监，兼七兵尚书，迁太常卿。孝庄
初，太尉元天穆北讨葛荣，以琰之兼御史中尉，为北
道军司。还除征东将军，仍兼太常。出为卫将军、荆州
刺史，顷之，兼尚书左仆射、三荆二郢大行台，寻加散
骑常侍。琰之虽以儒素自业，而每语人言“吾家世将
种”，自云犹有关西风气。及至州后，大好射猎，以示威
武。参朱兆入洛，南阳太守赵修延以琰之庄帝外戚，
诬琰之规奔萧衍，袭州城，遂被囚执，修延仍自行州
事。城内人斩修延，还推琰之釐州任。出帝初，征兼侍
中、车骑大将军、左光禄大夫、仪同三司。永熙二年薨。
赠侍中、骠骑大将军、司徒公、雍州刺史，谥曰文简。琰
之少机警，善谈，经史百家，无所不览，朝廷疑事，多所
访质。每云：“崔博而不精，刘精而不博，我既精且博，学
兼二子。”谓崔光、刘芳也。论者许其博，未许其精，当时
物议，咸共宗之。又自夸文章，从姨兄常景笑而不许。
每休闲之际，恒闭门读书，不交人事。尝谓人曰：“吾所
以好读书，不求身后之名，但异见异闻，心之所愿，是
以孜孜搜讨，欲罢不能，岂为声名劳七尺也？此乃天
性，非为力强。”前后再居史职，无所编缉。安丰王延明
博闻多识，每有疑滞，恒就琰之辨析，自以为不及也。
二子纲、惠，并从出帝入关。